আমি এ ধরনের কিছু বলি নাই। ভারতীয় সংস্কৃতির উৎসমূলও যে ভারতের বাইরে, সে সম্পর্কে একটা শক্তিশালী মতের উল্লেখ করেছি মাত্র। ফলে বাইরে থেকে মতাদর্শ আসাটা কোনো সমস্যা নয়। ফলে, বাংলাদেশের মুসলমানের আরব-সংযোগ আর হিন্দুর ভারত-সংযোগ দুইই বহির্মুখী, রাষ্ট্রসীমানা ও ভাষাসীমানা পেরুনোর ব্যাপার। দূরত্বের হেরফের সত্ত্বেও হিন্দুর পক্ষে যেমন কাশী-গয়ার সঙ্গে সাংস্কৃতিক বন্ধন অনুভব দোষের নয়, মুসলমানেরও মক্কামদিনার সঙ্গে সাংস্কৃতিক সংরাগ থাকা অবান্তর নয়। যদি তাকে আমরা অবান্তর বলে মনে করি, তাহলে প্রকারান্তরে এ ঘোষণাই দেয়া হয় যে, মুসলমানিত্ব ত্যাগ না করে বাঙালি হওয়া যাবে না। মনে রাখা দরকার যে, বাঙালি উনিশ শতক থেকেই মুসলিমপ্রধান একটি ভাষাগোষ্ঠী। ঈদ জাতীয় পার্বণের শুরু দুর্গাপূজার বহু আগে। বাঙালির বর্ণাশ্রয়ী সনাতন ধর্মের যে রূপটি আমরা এখন দেখি, তার বয়স এক হাজার বছরের বেশি নয়। ইসলামের বয়সও অনুরূপ।